Razgovarali smo s Martinom Strahija

Moja misija je tek započela – ja ne vidim kraj

Volontiranje se često definira kao velikodušna aktivnost koja se obavlja bez želje za financijskom dobiti. Osoba djeluje slobodom volje i u organiziranom okruženju u želji da pomogne drugim osobama i društvu. Imali smo čast upoznati Martinu Strahiju, fotografkinju koja volontira u Africi. Kao što sama za sebe kaže osoba je koja voli putovati, istraživati, pojesti finu čokoladu i popiti šalicu dobre kave. U njezinom skromnom, pomalo egzotičnom stanu doznali smo istinitu priču o Africi nakon koje nitko od nas nije ostao ravnodušan.

PLANOVI ZA MISIJU

**Kada i gdje je sve započelo?**

Moja priča u Africi je započela prije nekoliko godina kada sam vidjela na televiziji dokumentarni film o volontiranju, nedugo zatim sam upoznala misionara iz Tanzanije na radu u Hrvatskoj. Nisam znala niti kad, niti kako ću završiti u Africi, ali sam istoga trenutka znala da budem. Evo, i prije samo dvije godine to mi se i ostvarilo.

**Što Vas je potaknulo da krenete u misiju?**

Najviše me je potaknulo to što sam htjela isprobati njihov način života, doživjeti njihov mentalitet, njihovu veliku strast za životom, isprobati život u neimaštini te da pokušam nešto promijeniti na bolje kod njih, ali je na kraju ispalo da su oni promijenili mene.

**Spomenuli ste da Vas je Afrika promijenila. Na koji Vas je način promijenila?**

Ono što sa sigurnošću mogu reći je da me promijenila na način da sam naučila biti strpljiva, imati više razumijevanja općenito i najviše od svega biti zahvalna na malim stvarima. Bez interneta i sata naučili su me da živim u trenutku. Bez zajedničkoga jezika, naučila sam da je jedan osmijeh sasvim dovoljan kako bismo se razumjeli. Naučila sam cijeniti vrijednosti smijeha, toplinu riječi i zagrljaja.

MOJ DOPRINOS NJIMA

**Jeste li se bojali Afrike?**

Strah od Afrike je bio prisutan samo u trenutku kad sam bila u avionu, u jednom trenutku sam razmišljala: „Martina, kaj ti to treba?“. No dok vas klinci, koji imaju samo jednu cipelu na nogama, zagrle tako jako da ne puštaju i smiju vam se, jednostavno taj strah nestane.

**Koja je Vaša uloga u Africi kao volonter?**

Moja je uloga učiti, promatrati i ne suditi. Prihvaćanje tuđe kulture lekcija je koja oslobađa jako puno stvari u nama, nauči nas puno u životu, a ponajviše o odbijanju predrasuda. Zadatak volontera općenito je da jednostavno pomognu na bilo koji način, onako kako znaju – da razgovaramo s djecom na engleskome jeziku, da se igramo s njima, pomognemo oko pripreme hrane, peremo s njima odjeću na ruke, jednostavno učimo s njima život.

**Na što ste posebno ponosni iz svoje misije?**

U protekle dvije godine u Školi Svetog Franje sagradili smo spavaonice za 320 djece. Tijekom mog prvog boravka tamo naišla sam na spavaonice u kojima su djeca spavala po podovima, pet je djece spavalo na jednom krevetu što je bilo vrlo opasno i neizdrživo. Uz pomoć prijatelja iz Čakovca i Međimurja prikupili smo donacije te smo ove godine u mjesec dana sagradili ogromne spavaonice, složili smo krov, postavili prozore, vrata i spremno je za spavanje.

ŠKOLSKE AKTIVNOSTI

**Razlikuju li se njihove škole od naših?**

U afričkoj školi, koja je vrlo organizirana te izuzetno slična našoj, dan započinje ujutro u pet, a završava u pet navečer, dakle dan traje od izlaska do zalaska sunca. Učenici se svako jutro bude u pet i tad slijedi jutarnja molitva da zahvale što su se ujutro probudili i što je novi dan pred njima. Zatim je na redu higijena, spremanje sobe, čišćenje dvorišta, doručak i nastava od osam školskih sati. Velika razlika između njihove i naše škole je da njihova djeca imaju samo jednu bilježnicu i jednu olovku, knjige posjeduju isključivo učitelji i sve što je u zapisano u knjigama učitelji prepisuju na ploču. Učenici doslovno uče s ploče.

**Koje aktivnosti u školi odrađujete s njima?**

Sve što je potrebno, učila sam ih pjevati na hrvatskome jeziku, no najviše su bili sretni i uzbuđeni kada su prvi put imali priliku bojati s vodenim bojama koje sam im donijela. Oni nemaju igračke, pa je za njih igra improvizacija, naprimjer crtaju grančicama po zemlji. Nogometna je lopta najčešće napravljena od starih krpa, majici, otpadnih tkanina i zamotana je špagom, igraju nogomet bosi ili svaki ima možda samo jednu patiku jer obuću zapravo nemaju.

LOVCI NA DJECU

**Kakav je status albino djece u Africi?**

Od samoprozvanih proroka potekla je ideja da pojedini dijelovi tijela albino djece donose sreću i bogatstvo, pa su se pojavili i „lovci na djecu“. Škola im je zato jedino utočište, okružena je visokom ogradom, čuvarima i policijom. Dakle, albino djeca su u školi jedino na sigurnome. Kao mali odvojeni su od roditelja. Roditeljima je najbezbolnije u tajnosti takvu djecu smjestiti u školu iz koje jako rijetko izlaze, samo u posebnim prilikama i za to im je potrebna dozvola države.

**Izdvojite Vaše najljepše i najšokantnije iskustvo?**

Najljepše iskustvo u Tanzaniji bilo mi je upoznati njihova otvorena srca, a najšokantnije je bilo kada smo dobili dojavu u školi da se rodilo albino dijete i išli smo ga tražiti po naseljima da ga spasimo od sigurnog ubojstva. Časne sestre koje vode školu su u kontaktu s policijom, došla je dojava da se rodilo malo albino dijete, organizirao se prijevoz i krenuli smo u naselje gdje smo koristili veoma puno mita. Djeci smo davali slatkiše da nam otkriju lokaciju gdje je to malo dijete, a odraslima smo davali novac. To je trajalo cijelu noć dok nismo napokon uspjeli otkriti lokaciju. Pronašli smo majku koja je rodila dijete i dala nam ga svojevoljno (sa suzama u očima) zbog toga što je znala da je s nama sigurno i da će odrasti uz zaštitu i veliku sigurnost.

Na samom je kraju razgovora Martina na temelju vlastitoga iskustva podijelila s nama i svoje planove za budućnost te recept za bolji suživot u svijetu: „Tolerancija i poštovanje, moja misija u Africi je tek započela, tako da ja ne vidim kraj“.

 Paula Juras

 8. razred

Osnovna škola Strahoninec

Mentor: Dijana Pasarić